„Napjaink városi utcaképéhez egyre inkább hozzátartoznak a járdán és az úttesten áthaladó, közben fejüket lehajtó, kezükben okostelefont tartó olyan gyalogosok, akik a környezetükről és a rájuk veszélyt jelentő tényezőkről sokszor tudomást sem vesznek, nekiütköznek más személyeknek, illetve figyelmetlenül lépnek le az úttestre (zombi-effektus)”, írja a police.hu az új kampányfilmjéhez, melyet megmutatunk, utána tovább olvashatják a rendőrség írását.

„A figyelem részleges, vagy teljes megvonása egyértelműen közlekedésbiztonsági kockázattal jár, amely a gyalogosok számára könnyen végzetes lehet, egy közlekedési balesetben ugyanis az emberi test különösen védtelen, sérülékeny”, folytatódik a szöveg.

„Tovább nehezíti a helyzetet, ha a gyalogosok nem feltűnő, a környezetből kirívó, hanem szürke vagy sötét tónusú ruházatot viselnek, illetve ha lakott területen kívül haladva nem viselik a fényvisszaverő mellényt. A rendőrségi tapasztalatok azt mutatják, hogy kedvezőtlen időjárási körülmények között a gyalogosok általában nem elég körültekintőek, kevésbé figyelnek a közlekedés más résztvevőire, mivel a hideg, csapadékos időben – érthető módon – mielőbb célba szeretnének érni. Ebből adódóan a járművezetők mindig fokozott figyelemmel és a sebesség csökkentésével közelítsék meg a kijelölt gyalogos-átkelőhelyeket, buszmegállókat, valamint azokat a helyeket, ahol fokozottan kell számolni gyalogosok megjelenésével.”

„Ezek a kockázatok, valamint a jelenség rendkívül gyors terjedése indokolta, hogy az ORFK-Országos Balesetmegelőzési Bizottság – a Magyar Vöröskereszt Pest Megyei Szervezetének közreműködésével, Fekete Patrik egyetemista által készített – sokkoló filmmel hívja fel a figyelmet arra, hogy a gyalogosoknak is tartózkodniuk kell minden olyan tevékenységtől, amely a közúti közlekedés során elvonja figyelmüket a környezetükről”, zárul a rendőrség írása az új filmről.